CELEX: 32022R0076
Language: lt
Date: 2021-09-22 00:00:00
Title: Komisijos deleguotasis reglamentas (ES) 2022/76 2021 m. rugsėjo 22 d. kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatomi dienos prekybos srauto K veiksnių (K-DTF) koeficientų koregavimai (Tekstas svarbus EEE)

2022 1 20   
               
               
                  LT
               
               
                  Europos Sąjungos oficialusis leidinys
               
               
                  L 13/1
               
            
         KOMISIJOS DELEGUOTASIS REGLAMENTAS (ES) 2022/76
         2021 m. rugsėjo 22 d.
         kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatomi dienos prekybos srauto K veiksnių (K-DTF) koeficientų koregavimai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (1), ypač į jo 15 straipsnio 5 dalies trečią pastraipą kartu su jo 15 straipsnio 5 dalies c punktu,
         kadangi:
         
                     (1)
                  
                  
                     dienos prekybos srautas (toliau – DTF) apskaičiuojamas remiantis sandorių apimtimi. Todėl susiklosčius aplinkybėms, dėl kurių išauga prekybos apimtis, investicinėms įmonėms, vykdančioms prekybą savo sąskaita, įskaitant rinkos formuotojus, gali tekti mažinti savo prekybos veiklą. Dėl to gali kilti rinkos likvidumo sumažėjimo rizika ir galimas neigiamas poveikis finansiniam stabilumui. Taigi dėl tų aplinkybių reikėtų pakoreguoti K-DTF koeficientus taip, kad nebūtų atgrasoma nuo prekybos veiklos. Kai aplinkybės lemia mažesnę prekybos apimtį, tos prielaidos netaikomos, todėl K-DTF koeficientų koregavimai turėtų būti grindžiami tik prekybos apimtimi, stebima didelio kintamumo laikotarpiais;
                  
               
                     (2)
                  
                  
                     jeigu K-DTF reikalavimai nepalankiomis rinkos sąlygomis yra pernelyg griežti ir žalingi finansiniam stabilumui, Reglamento (ES) 2019/2033 15 straipsnio 2 dalyje nurodytas koeficientas turėtų būti pakoreguotas jį sumažinant, palyginti su to straipsnio 1 lentelėje nurodytu dydžiu, kad K-DTF neatgrasytų nuo prekybos;
                  
               
                     (3)
                  
                  
                     kadangi Reglamento (ES) 2019/2033 15 straipsnio 5 dalies c punkte nepalankios rinkos sąlygos nurodomos darant nuorodą į Komisijos deleguotąjį reglamentą (ES) 2017/578 (2), nepalankių rinkos sąlygų laikotarpių pradžios ir pabaigos laikas turėtų atitikti Deleguotojo reglamento (ES) 2017/578 6 straipsnio 2 dalies nuostatas, susijusias su tuo, kaip prekybos vieta nustato nepalankias rinkos sąlygas;
                  
               
                     (4)
                  
                  
                     pakoreguoto K-DTF apskaičiavimo tikslais nepalankios rinkos sąlygos turėtų apimti atvejus, kai trumpalaikiai prekybos apimties ir kainos pokyčiai daro didelę įtaką K-DTF apskaičiavimui. Kadangi nepalankios rinkos sąlygos gali trukti neapibrėžtą laikotarpį, įskaitant vos kelias minutes, pakoreguotais koeficientais turėtų būti įmanoma atspindėti bet kokios trukmės laikotarpių dienos prekybos srauto vertę;
                  
               
                     (5)
                  
                  
                     šis reglamentas grindžiamas Europos bankininkystės institucijos (EBI), pasikonsultavus su Europos vertybinių popierių ir rinkų institucija, Komisijai pateiktais techninių reguliavimo standartų projektais;
                  
               
                     (6)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti rekomendacijų,
                  
               PRIĖMĖ ŠĮ REGLAMENTĄ:
         
            1 straipsnis
            K-DTF koeficientų koregavimai
            
               1.   Reglamento (ES) 2019/2033 15 straipsnio 2 dalies 1 lentelėje nurodytų K-DTF koeficientų koregavimai, jei Komisijos deleguotajame reglamente (ES) 2017/578 nurodytomis nepalankiomis rinkos sąlygomis K-DTF reikalavimai atrodo pernelyg griežti ir žalingi finansiniam stabilumui, kaip nurodyta Reglamento (ES) 2019/2033 15 straipsnio 5 dalies c punkte, nustatomi pagal šią formulę:
               
                           a)
                        
                        
                           grynųjų pinigų sandorių K-DTF koeficiento atveju:
                           Cadj = C * (DTFexcl/DTFincl)
                           čia:
                           
                                       Cadj
                                    
                                    
                                       =
                                    
                                    
                                       pakoreguotas koeficientas
                                    
                                 
                                       C
                                    
                                    
                                       =
                                    
                                    
                                       koeficientas, nurodytas Reglamento (ES) 2019/2033 15 straipsnio 2 dalies 1 lentelėje
                                    
                                 
                                       DTFexcl
                                    
                                    
                                       =
                                    
                                    
                                       grynųjų pinigų sandorių DTF, apskaičiuotas pagal Reglamento (ES) 2019/2033 33 straipsnį, atėmus bet kokio grynųjų pinigų sandorio, įvykusio nepalankiomis rinkos sąlygomis, kaip nurodyta 2 straipsnyje, vertę;
                                    
                                 
                                       DTFincl
                                    
                                    
                                       =
                                    
                                    
                                       grynųjų pinigų sandorių DTF, apskaičiuotas pagal Reglamento (ES) 2019/2033 33 straipsnį, įskaitant bet kokio grynųjų pinigų sandorio, vykdomo nepalankiomis rinkos sąlygomis, kaip nurodyta 2 straipsnyje, vertę;
                                    
                                 
                     
                           b)
                        
                        
                           išvestinių finansinių priemonių K-DTF koeficiento atveju:
                           Cadj = C * (DTFexcl/DTFincl)
                           čia:
                           
                                       Cadj
                                    
                                    
                                       =
                                    
                                    
                                       pakoreguotas koeficientas
                                    
                                 
                                       C
                                    
                                    
                                       =
                                    
                                    
                                       koeficientas, nurodytas Reglamento (ES) 2019/2033 15 straipsnio 2 dalies 1 lentelėje
                                    
                                 
                                       DTFexcl
                                    
                                    
                                       =
                                    
                                    
                                       išvestinių finansinių priemonių DTF, apskaičiuotas pagal Reglamento (ES) 2019/2033 33 straipsnį, atėmus bet kokio išvestinių finansinių priemonių sandorio, įvykusio nepalankiomis rinkos sąlygomis, kaip nurodyta 2 straipsnyje, vertę;
                                    
                                 
                                       DTFincl
                                    
                                    
                                       =
                                    
                                    
                                       išvestinių finansinių priemonių DTF, apskaičiuotas pagal Reglamento (ES) 2019/2033 33 straipsnį, įskaitant bet kokio išvestinių finansinių priemonių sandorio, vykdomo nepalankiomis rinkos sąlygomis, kaip nurodyta 2 straipsnyje, vertę.
                                    
                                 
                     Apskaičiuojant DTFexcl įtraukiama tik dienos prekybos srauto, susijusio su finansinėmis priemonėmis arba finansinių priemonių pagrindinėmis priemonėmis, kuriomis prekiauta atitinkamos prekybos vietos prekybos segmente per įvykį, kurio metu, tos prekybos vietos teigimu, susiklostė nepalankios rinkos sąlygos, vertė.
            
         
         
            2 straipsnis
            Nepalankių rinkos sąlygų laikotarpis
            1 straipsnio tikslu nepalankių rinkos sąlygų įvykis – situacija, kai tenkinami Deleguotojo reglamento (ES) 2017/578 6 straipsnio 2 dalyje nurodyti parametrai ir kai tos nepalankios rinkos sąlygos lemia prekybos apimties padidėjimą.
            Nepalankių rinkos sąlygų įvykio pradžios ir pabaigos laikas – laikas, kurį prekybos vieta nustatė pagal Deleguotojo reglamento (ES) 2017/578 6 straipsnio 2 dalį.
         
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 1.
         
            (2)  2016 m. birželio 13 d. Komisijos deleguotasis reglamentas (ES) 2017/578, kuriuo Europos Parlamento ir Tarybos direktyva 2014/65/ES dėl finansinių priemonių rinkų papildoma techniniais reguliavimo standartais, patikslinančiais reikalavimus dėl rinkos formavimo susitarimų ir sistemų (OL L 87, 2017 3 31, p. 183).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).